Burjassot publica les bases de participació del VIII Concurs de Narrativa breu amb enfocament de gènere Isabel de Villena
2025-07-24

Un any més, i ja són huit, l’Ajuntament de Burjassot, des de la regidoria de Polítiques d’Igualtat, dirigida per Lluna Àrias, a través d’Espai Dona, ha llançat el Concurs de Narrativa breu amb enfocament de gènere Isabel de Villena. Un concurs literari que vol sensibilitzar en matèria d’igualtat de gènere i donar l’oportunitat, a joves i adults, de poder expressar-se i ser part activa del treball que, des del Consistori, es realitza des de 2006 en la lluita contra les desigualtats i la violència masclista.

Les BASES, que poden consultar-se en la web municipal, www.burjassot.org, estipulen tres categories per al concurs: la infantil, per a persones de 10 a 13 anys d’edat complits, la juvenil, per a persones de 14 a 17 anys d’edat complits i l’adulta, per a persones majors de 18 anys. Els treballs hauran de ser originals i inèdits la temàtica haurà de versar sobre la igualtat de gènere.

A més d’impulsar la creació de relats com una iniciativa reivindicativa i promotora de la igualtat de gènere, el concurs té també com a objectiu convidar a l’observació i reflexió de les quotidianitats de la vida per a identificar les realitats masclistes.

El termini de lliurament dels relats està obert fins al 24 de març de 2019 i s’han de remetre a Espai Dona través del correu electrònic serveidinamitzacio@ayto-burjassot.es. En el moment de rebre el treball, s’enviarà un missatge de confirmació de la recepció. Els textos hauran de portar adjunt un document amb les dades personals de qui els ha realitzat: nom, cognoms, data de naixement, telèfon de contacte i DNI.

Cadascuna de les tres persones premiades en el concurs obtindrà reconeixement mediàtic, un lot de llibres i material gentilesa de la Universitat de València i de l’Ajuntament de Burjassot.

Com s’ha assenyalat, les bases completes de la convocatòria poden consultar-se en la web municipal.